29.9.2023
FI
Euroopan unionin virallinen lehti
C 349/137
2.10 Kaupallisella tieliikenteellä on keskeinen asema EU:n talouden arvoketjussa.
Tieliikenteen osuus EU:n bruttokansantuotteesta on suuri, ja ala työllistää EU:ssa yli 3,4 miljoonaa ihmistä (13).
Alan haasteita ovat liikenteen turvallisuuden parantaminen sisämarkkinoiden tehokkuutta heikentämättä sekä alan työolojen ja -ehtojen ja koko liikenneympäristön parantaminen.
2.11 Geopoliittisen ympäristön viimeaikainen kehitys on tuonut esiin tarpeen varmistaa EU:n logistisen toimitusketjun häiriönsietokyky kaikkein dramaattisimmissakin tilanteissa.
Energiakustannusten nousu ja riippuvuus energiasta ja raaka-aineista – yhdessä eräiden keskeisten kansainvälisten toimijoiden aggressiivisten protektionististen strategioiden kanssa – ovat uhanneet EU:n talousjärjestelmää ja kansalaisten hyvinvointia.
EU:n kaupallisen tieliikennejärjestelmän on pysyttävä kilpailukykyisenä, kohtuuhintaisena ja täysin toimintakykyisenä myös kriittisimmissä olosuhteissa, ja se olisi varmistettava sääntelykehyksellä. 3.
Ehdotettu asetus 3.1 Ehdotuksella on tarkoitus korvata raskaiden hyötyajoneuvojen hiilidioksidipäästönormeista vuonna 2019 annettu asetus (EU) 2019/1242 (14).
Komissio pitää tarpeellisena edistää Euroopan vihreän kehityksen ohjelman ja eurooppalaisen ilmastolain tavoitteiden saavuttamista siitä huolimatta, että tällä hetkellä voimassa olevan asetuksen tulosten arviointi ei ole mahdollista.
Siinä asetetaan uudet sitovat hiilidioksidipäästötavoitteet, joita on tarkoitus soveltaa vuodesta 2025.
3.2 Ehdotuksen soveltamisalaan kuuluvat (yli 5 tonnin) kuorma-autot, (yli 7,5 tonnin) kaupunki- ja kaukoliikenteen linja-autot sekä perävaunut (ilman moottoria oleva moottoriajoneuvon vetämä ajoneuvo).
Vaikka asetuksen soveltamisalaa laajennetaan merkittävästi, sen ja henkilöautojen ja kevyiden hyötyajoneuvojen (3,5–5 tonnin kuorma-autot) hiilidioksidipäästöjä koskevan asetuksen väliin jää edelleen aukko.
3.3 Komissio ehdottaa edellä mainittujen tavoitteiden saavuttamiseksi uusia ja entistä kunnianhimoisempia hiilidioksidipäästötavoitteita uusille raskaille hyötyajoneuvoille vuodesta 2030 alkaen.
Ehdotuksella on tarkoitus vähentää hiilidioksidipäästöjä vuoden 1990 tasoihin verrattuna keskimäärin — 45 prosentilla 1. päivästä tammikuuta 2030 — 65 prosentilla 1. päivästä tammikuuta 2035 — 90 prosentilla 1. päivästä tammikuuta 2040.
3.4 Vuodesta 2030 EU:ssa kaikkien uusien kaupunkiliikenteen linja-autojen on oltava päästöttömiä (100 prosentin osuus ajoneuvoista päästöttömiä).
3.5
Seuraavat raskaat hyötyajoneuvot vapautetaan hiilidioksidipäästöjen vähennystavoitteista:
— pienten valmistajien ajoneuvot (enintään 100 ajoneuvoa) — kaivos-, metsä- ja maatalouskäyttöön tarkoitetut ajoneuvot — asevoimien käyttöön suunnitellut ja rakennetut ajoneuvot ja tela-ajoneuvot — väestönsuojelun, palolaitosten, yleisestä järjestyksestä vastaavien voimien tai kiireellisen sairaanhoidon käyttöön suunnitellut ja rakennetut tai muunnetut ajoneuvot — työajoneuvot, kuten jäteautot.
3.6 Henkilöautojen ja kevyiden hyötyajoneuvojen hiilidioksidipäästönormeista poiketen raskaita hyötyajoneuvoja koskevassa komission ehdotuksessa vetykäyttöisiä ajoneuvoja (yhdessä muiden tällä hetkellä saatavilla olevien vaihtoehtoisten teknologioiden, kuten akkukäyttöisten sähköajoneuvojen tai vetypolttokennoajoneuvojen kanssa) pidetään pakokaasupäästöttöminä vaihtoehtoina.
(13) (14)
Eurostatin työvoimatutkimus 2014.
Euroopan parlamentin ja neuvoston asetus (EU) 2019/1242, annettu 20 päivänä kesäkuuta 2019, hiilidioksidipäästönormien asettamisesta uusille raskaille hyötyajoneuvoille ja Euroopan parlamentin ja neuvoston asetusten (EY) N:o 595/2009 ja (EU) 2018/956 sekä neuvoston direktiivin 96/53/EY muuttamisesta (EUVL L 198, 25.7.2019, s. 202).